รู้จักแบรนด์กาแฟของอิตาลี ประเทศที่ไม่นิยม Starbucks
นอกจาก ออสเตรเลีย ที่ดูเหมือน Starbucks จะไม่ประสบความสำเร็จเท่าไร อิตาลี ก็เป็นอีกหนึ่งประเทศที่เรียกได้ว่า Starbucks ยังไม่เป็นที่ยอมรับเท่าที่ควรสำหรับคอกาแฟในประเทศนี้ ทั้งๆ ที่ คุณ Howard Schultz ผู้ทำให้ Starbucks โด่งดังไปทั่วโลก ก็มีแรงบันดาลใจจากการไปนั่งร้านกาแฟที่อิตาลี
7 พ.ค. 2563

รู้จักแบรนด์กาแฟของอิตาลี ประเทศที่ไม่นิยม Starbucks /โดย ลงทุนแมน
นอกจาก ออสเตรเลีย ที่ดูเหมือน Starbucks จะไม่ประสบความสำเร็จเท่าไร
อิตาลี ก็เป็นอีกหนึ่งประเทศที่เรียกได้ว่า Starbucks ยังไม่เป็นที่ยอมรับเท่าที่ควรสำหรับคอกาแฟในประเทศนี้ ทั้งๆ ที่ คุณ Howard Schultz ผู้ทำให้ Starbucks โด่งดังไปทั่วโลก ก็มีแรงบันดาลใจจากการไปนั่งร้านกาแฟที่อิตาลี
และ Starbucks ต้องรอนานกว่า 47 ปี กว่าจะเปิดสาขาแรกที่มิลานได้ในปี 2018
แล้วคนอิตาลีดื่มกาแฟแบรนด์ไหน?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
สิ่งที่น่าสนใจของอิตาลี คือ
อิตาลีไม่ได้เป็นประเทศที่ปลูกกาแฟเป็นอันดับต้นๆ ของโลก
แต่กลับกลายเป็นประเทศ ที่คิดค้นเครื่องทำกาแฟ Espresso ขึ้นมา
เรียกได้ว่า แค่นี้ก็แสดงให้เห็นถึงความชื่นชอบการดื่มกาแฟของคนอิตาลีแล้วว่ามากแค่ไหน
วัฒนธรรมการกินกาแฟที่ค่อยๆ เริ่มขึ้นในอิตาลีตั้งแต่ช่วงปี ค.ศ. 1500
และปัจจุบันอิตาลีก็กลายเป็นต้นแบบของร้านกาแฟ สไตล์คาเฟ่ ที่นิยมไปทั่วโลก
จริงๆ แล้ว อิตาลีก็มีแบรนด์กาแฟของตัวเองที่โด่งดังไม่แพ้ Starbucks
และบางเชนก็ก่อตั้งขึ้นมานานนับร้อยปี
ถ้านับตลาด HoReCa หรือ โรงแรม ร้านอาหาร คาเฟ่
ปัจจุบันนี้จะมีเจ้าใหญ่อยู่ 3 แบรนด์ด้วยกัน ก็คือ
1. Lavazza
2. illycaffè
3. Segafredo Zanetti
เริ่มต้นกันที่ Lavazza
แบรนด์นี้ก่อตั้งมาตั้งแต่ปี ค.ศ. 1895
โดยเริ่มต้นมาจากร้านขายของชำ และโด่งดังจาก Coffee Blend หรือกาแฟที่มีส่วนผสมของเมล็ดกาแฟหลายๆ สายพันธุ์รวมกัน
นอกจากจะเป็นแบรนด์ที่เก่าแก่แล้ว
Lavazza ยังถือเป็น แบรนด์กาแฟ ที่ทำรายได้มากที่สุดในอิตาลีด้วย
โดยในปี 2017 นั้น ทำรายได้ไปถึง 50,900 ล้านบาท
ห่างจากที่ 2 อย่าง illycaffè ประมาณเกือบ 4 เท่า
มาต่อกันที่ illycaffè
หลายคนอาจจะเคยเห็นป้าย สีแดง ขาว เขียนว่า “illy” แปะอยู่ตามหน้าร้านต่างๆ
นั่นก็คือโลโก้ของ illycaffè นั่นเอง และก็หมายความว่า ร้านเหล่านั้น กำลังใช้เมล็ดกาแฟของ illycaffè ในกาแฟของพวกเขาอยู่
และรายได้ของ illycaffè นั้น หากเทียบกับผู้นำอย่าง Lavazza นั้นก็ถือว่าห่างกันอยู่มาก โดยในปี 2017 ทำรายได้ไปประมาณ 13,400 ล้านบาท
และร้านสุดท้ายก็คือ Segafredo Zanetti
ผู้ที่มีรายได้เป็นอันดับ 3 และถือว่าเป็นน้องเล็กที่สุดในบรรดา 3 แบรนด์นี้
ถึงแม้ว่าจะเป็นน้องใหม่ แต่ก็ถือว่ามีเป้าหมายที่ใหญ่ เพราะ Segafredo นั้น มีจุดประสงค์ที่จะเผยแพร่วัฒนธรรมกาแฟสไตล์อิตาลีให้กับคนทั่วโลก ซึ่งร้านนี้ก็มีสาขาอยู่ที่เมืองไทยด้วยเช่นกัน
รายได้ของบริษัทในปี 2017 อยู่ที่ 3,460 ล้านบาท
ถึงแม้ว่าทั้ง 3 แบรนด์ จะไม่ได้มีสาขากระจายไปทั่วโลกแบบ Starbucks
แต่ก็ยังเป็นแบรนด์โปรดของใครหลายๆ คน แม้กระทั่งในยุโรป หรือสหรัฐอเมริกา เพราะมีความเป็นต้นตำรับแบบอิตาลีนั่นเอง
และนอกจาก 3 แบรนด์นี้ ถ้าเรานับตลาด Retail ซึ่งคนอิตาลีนิยมการซื้อกาแฟมาทำกินเองที่บ้าน ยังมีอีกแบรนด์ชื่อ Kimbo ซึ่งแบรนด์นี้จะครองตลาดเป็นอันดับ 2 ของประเทศ ใหญ่กว่า illycaffè และ Segafredo Zanetti
จากเรื่องทั้งหมดนี้ จึงไม่แปลกที่ Starbucks ต้องทำการบ้านหนักไม่น้อยก่อนที่จะมาเปิดที่อิตาลี เพราะที่นั่นมีคู่แข่งท้องถิ่นที่แข็งแกร่ง และมีวัฒนธรรมที่ไม่เหมือนใคร
การเปิด Starbucks ในอิตาลีครั้งนี้ จึงไม่ได้มาเต็มสูตรสไตล์อเมริกัน เพราะคนอิตาลีสามารถหากาแฟอร่อยๆ ทานได้แทบทุกหัวมุมถนน
แต่ Starbucks ตั้งใจเข้ามาเพื่อเติมเต็ม ไลฟ์สไตล์ของคนอิตาลีมากขึ้น โดย Starbucks จะวางตัวเองเป็นสถานที่นั่งพัก ทำงาน ส่งอีเมล และเน้นการตกแต่งที่ถือว่าเป็นหนึ่งในสาขาที่สวยที่สุดในโลก ส่วนเรื่องสินค้า ก็มีการนำเมล็ดกาแฟท้องถิ่นมาจำหน่าย เพื่อเอาใจคนอิตาลีมากขึ้น
ซึ่งก็ต้องติดตามกันต่อไปว่า Starbucks จะประสบความสำเร็จในประเทศอิตาลีหรือไม่
แต่จุดแข็งของ Starbucks ที่โดดเด่นมากที่สุดคงเป็นเรื่องของการรักษามาตรฐานได้ดีที่สุดเชนหนึ่งของโลกเลยทีเดียว ไม่ว่าเราจะเข้า Starbucks สาขาใดในโลกนี้ เราก็จะพบกับรสชาติที่เป็นมาตรฐานเดียวกัน
ปิดท้ายด้วยข้อมูลที่น่าสนใจ
รู้หรือไม่ว่า คุณ Howard Schultz เจ้าของ Starbucks ในปัจจุบัน ผู้ที่ขยายอาณาจักร Starbucks ไปทั่วโลก เคยเป็นพนักงาน Starbucks มาก่อน
คุณ Howard Schultz ได้มีโอกาสไปที่อิตาลี ทำให้เขาเกิดแรงบันดาลใจ อยากเปลี่ยน Starbucks ให้เป็นร้านแบบคาเฟ่ แต่ความเห็นที่ไม่ตรงกันกับเจ้าของเดิมทำให้เขาตัดสินใจลาออกไปเปิดร้านของตัวเอง
จนสุดท้าย เขาก็สามารถกลับไปซื้อ Starbucks มาจากเจ้าของเดิม และขยาย Starbucks ในรูปแบบที่เขาตั้งใจไว้ในที่สุด..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-รายได้รวบรวมโดยเว็บไซต์ Competitive Data ในรายงานเรื่องธุรกิจเกี่ยวกับกาแฟปี 2019